CELEX: 32010L0016
Language: sl
Date: 2010-03-09 00:00:00
Title: Direktiva Komisije 2010/16/EU z dne 9. marca 2010 o spremembi Direktive 2006/48/ES Evropskega parlamenta in Sveta glede izvzetja določene institucije iz področja uporabe (Besedilo velja za EGP)

10.3.2010   
            
            
               SL
            
            
               Uradni list Evropske unije
            
            
               L 60/15
            
         DIREKTIVA KOMISIJE 2010/16/EU
   z dne 9. marca 2010
   o spremembi Direktive 2006/48/ES Evropskega parlamenta in Sveta glede izvzetja določene institucije iz področja uporabe
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Direktive 2006/48/ES Evropskega parlamenta in Sveta z dne 14. junija 2006 o začetku opravljanja in opravljanju dejavnosti kreditnih institucij (1) in zlasti člena 150(1)(d) Direktive,
   ob upoštevanju naslednjega:
   
               (1)
            
            
               V členu 2 Direktive 2006/48/ES so navedene tiste institucije, ki so izrecno izvzete iz področja uporabe navedene direktive.
            
         
               (2)
            
            
               Ministrstvo za finance Republike Slovenije je zahtevalo vključitev SID – Slovenske izvozne in razvojne banke, d.d. Ljubljana (v nadaljnjem besedilu: SID banka) na seznam institucij, ki so izvzete iz področja uporabe Direktive 2006/48/ES, kot je določeno v členu 2 navedene direktive.
            
         
               (3)
            
            
               SID banka podpira strukturno in socialno politiko ter druge javne politike slovenske vlade, med drugim z zagotavljanjem finančnih storitev ter svetovanja in izobraževanja na področjih, kot so mednarodna trgovina in mednarodno sodelovanje, gospodarske spodbude za mala in srednja podjetja, raziskave in razvoj, regionalni razvoj ter komercialna in javna infrastruktura. Republika Slovenija je edini delničar SID banke in je tudi garant za vse njene obveznosti.
            
         
               (4)
            
            
               SID banka je institucija, ki je vključena v posebne dejavnosti javnega interesa in je zato upravičena do vključitve na seznam institucij, izvzetih iz področja uporabe Direktive 2006/48/ES v skladu s členom 2 navedene direktive.
            
         
               (5)
            
            
               Direktivo 2006/48/ES je zato treba ustrezno spremeniti.
            
         
               (6)
            
            
               Ukrepi, predvideni s to direktivo, so v skladu z mnenjem Evropskega odbora za bančništvo –
            
         SPREJELA NASLEDNJO DIREKTIVO:
   Člen 1
   V členu 2 Direktive 2006/48/ES se za sedemnajsto alineo vstavi naslednja nova alinea:
   
               „—
            
            
               v Sloveniji, za ‚SID – Slovensko izvozno in razvojno banko, d.d. Ljubljana‘,“.
            
         Člen 2
   1.   Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. junija 2010. Komisiji takoj sporočijo besedilo navedenih predpisov in korelacijsko tabelo med navedenimi predpisi in to direktivo.
   Uporabljajo se od 1. julija 2010.
   Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
   2.   Države članice sporočijo Komisiji besedila temeljnih predpisov nacionalne zakonodaje, ki jih sprejmejo na področju, ki ga ureja ta direktiva.
   Člen 3
   Ta direktiva začne veljati dvajseti dan po objavi v Uradnem listu Evropske unije.
   Člen 4
   Ta direktiva je naslovljena na države članice.
   
      V Bruslju, 9. marca 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 177, 30.6.2006, str. 1.